2019. gada 12. martā Rīkojums Nr. 113

Rīgā (prot. Nr. 13 19. §)

**Par Plānu pieejamas vides veidošanai Latvijā 2019.–2021. gadam**

1. Apstiprināt Plānu pieejamas vides veidošanai Latvijā 2019.–2021. gadam (turpmāk – plāns).

2. Noteikt, ka atbildīgā institūcija par plāna īstenošanu ir Labklājības ministrija.

3. Labklājības ministrijai pēc plānā paredzētā 3. pasākuma īstenošanas iesniegt Ministru kabinetā informatīvo ziņojumu par veicamajiem pasākumiem vides pieejamības uzlabošanai un nepieciešamo papildu finansējumu plānā paredzētā 13. un 17. pasākuma īstenošanai.

4. Jautājumu par papildu līdzekļu piešķiršanu plānā paredzēto pasākumu īstenošanai Eiropas Savienības fondu horizontālā principa "Vienlīdzīgas iespējas" koordinēšanas ietvaros izskatīt vienlaikus ar finansējuma pārdali Eiropas Savienības fondu tehniskās palīdzības (turpmāk – tehniskā palīdzība) 2. kārtai (indikatīvi 2019. gada 2. ceturksnis, kad būs noslēgusies tehniskās palīdzības 1. kārtas 10.1.2., 11.1.1. un 12.1.1. specifiskā atbalsta mērķa īstenošana – noslēguma maksājumu pieprasījumu apstrāde un apstiprināšana) pēc Labklājības ministrijas iesniegtā pieprasījuma.

5. Plāna īstenošanā iesaistītajām institūcijām līdz 2021. gada 1. jūlijam atbilstoši kompetencei iesniegt Labklājības ministrijā informāciju par plāna pasākumu izpildi 2019. gadā un 2020. gadā.

6. Labklājības ministrijai plāna ietekmes izvērtējumu par 2019. gadu un 2020. gadu ietvert informatīvajā ziņojumā par Apvienoto Nāciju Organizācijas Konvencijas par personu ar invaliditāti tiesībām īstenošanas pamatnostādņu 2014.–2020. gadam (atbalstītas ar Ministru kabineta 2013. gada 22. novembra rīkojumu Nr. 564 "Par Apvienoto Nāciju Organizācijas Konvencijas par personu ar invaliditāti tiesībām īstenošanas pamatnostādnēm 2014.–2020. gadam") gala novērtējumu.

7. Labklājības ministrijai pieprasīt no iesaistītajām institūcijām informāciju par plāna izpildi atbilstoši kompetencei un līdz 2022. gada 1. jūlijam iesniegt Ministru kabinetā plāna īstenošanas gala novērtējumu.

Ministru prezidents A. K. Kariņš

Labklājības ministra vietā –

veselības ministre I. Viņķele